KIRJALLINEN KYSYMYS E-1339/02

esittäjä(t): Ilda Figueiredo (GUE/NGL) komissiolle

(13. toukokuuta 2002)

Aihe: Luonnonhaittakorvausten myöntämisperusteet

Luonnonhaittakorvausjärjestelmä on äärimmäisen tärkeä korvattaessa erityishaittoja epäsuotuisilla alueilla, joilla maatalouden ja sen epäsuorien toimien merkitys on yleensä suuri. Järjestelmän tehokkuus riippuu kuitenkin toimenpiteen myöntämisperusteista ja joustavuuden määrästä, kun otetaan huomioon jäsenvaltioiden maatalousoloissa ja etenkin maatilojen rakenteessa ilmenevät erot. Myöntämisperusteilla ja joustavuudella on erityisesti merkitystä syrjäisimpien alueiden ja niiden asemasta aiheutuvien erityishaittojen ja joidenkin alojen, kuten maatalouden, vahvan riippuvuusasteen kohdalla. Tiedetään, että Azorien itsehallintoalueella useat naudanlihan tuottajat eivät hae luonnonhaittakorvausta uusien perusteiden, etenkin eläinmäärän 2,5 eläinyksikköön hehtaaria kohti rajoittavan perusteen vuoksi, sillä saariston eläinmäärä on keskimäärin 34 päätä. Me kaikki tiedämme, mikä merkitys naudanliha- ja maitoalalla on Azoreille.

Näin ollen pyydän komissiolta seuraavia tietoja:

- Miksi tilakohtaiseksi rajaksi on asetettu 2,5 eläinyksikköä? Otettiinko tässä määrässä huomioon syrjäisimpien alueiden erityisominaisuudet?

- Mitä toimenpiteitä komissio voi syrjäisimpien alueiden aseman perusteella (Euroopan yhteisön perustamissopimuksen 299 artiklan 2 kohta) toteuttaa ratkaistakseen tilanteen ja taatakseen luonnonhaittakorvausten asianmukaisen soveltamisen?

Franz Fischlerin komission puolesta antama vastaus

(21. kesäkuuta 2002)

Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999(1) 14 artiklan 2 kohdan mukaisesti luonnonhaittakorvauksia myönnetään hehtaariperusteisesti epäsuotuisten alueiden maanviljelijöille tietyin ehdoin, joista yksi on hyvän maatalouskäytännön mukaisten ja kestävään viljelyyn perustuvien menetelmien käyttö. Näiden menetelmien täytyy olla sopusoinnussa ympäristön suojelua ja turvaamista koskevien vaatimusten kanssa.

Lisäksi Euroopan maatalouden ohjaus- ja tukirahaston (EMOTR) tuesta maaseudun kehittämiseen annetun neuvoston asetuksen (EY) N:o 1257/1999 soveltamista koskevista yksityiskohtaisista säännöistä 26 päivänä helmikuuta 2002 annetussa komission asetuksessa (EY) N:o 445/2002(2), jolla korvataan 23 päivänä heinäkuuta 1999 annettu komission asetus (EY) N:o 1750/1999(3), säädetään, että jäsenvaltioiden on määriteltävä maaseudun kehittämissuunnitelmissaan todennettavissa olevat normit, jotka koskevat tavanomaista hyvää maatalouskäytäntöä.

Näitä vaatimuksia noudattaen Azorien itsehallintoalueen viranomaisten on pitänyt määritellä maaseudun kehittämissuunnitelmassaan hyvän maatalouskäytönnön mukainen eläinyksikköjen enimmäismäärä. Kyseiset viranomaiset ovat ehdottaneet ja katsoneet rajaksi 2,5 nautayksikköä (NA) hehtaaria kohti. Aikaisemmalla ohjelmakaudella raja luonnonhaittakorvauksen myöntämiseksi Azoreilla oli huomattavasti nykyistä alhaisempi (1,4 nautayksikköä hehtaaria kohti). Nykyinen raja ottaa huomioon samalla sekä ympäristönsuojelun vaatimukset että alueen erityispiirteet, joihin kuuluu asema syrjäisenä alueena.

Lisäksi neuvosto antoi EY:n perustamissopimuksen 299 artiklan 2 kohdan mukaisesti 28. kesäkuuta 2001 asetuksen (EY) N:o 1453/2001 tiettyjä maataloustuotteita koskevista erityistoimenpiteistä Azorien ja Madeiran hyväksi ja asetuksen (ETY) N:o 1600/92 kumoamisesta (Poseima)(4). Mainitussa asetuksessa todetaan poikkeuksellisesta maantieteellisestä sijainnista aiheutuvat seuraukset sekä saariasemasta ja näiden itsehallintoalueiden erityisen syrjäisestä sijainnista johtuvat rajoitukset, joita asetuksella pyritään vähentämään. Lisäksi asetuksessa säädetään erityisesti rakenteellisiin kysymyksiin liittyvistä toimenpiteistä. Tässä asetuksessa ei kuitenkaan säädetä edellä mainitun asetuksen (EY) N:o 1257/1999 14 artiklan 2 kohdan poikkeuksista.

(1) EYVL L 160, 26.6.1999.

(2) EYVL L 74, 15.3.2002.

(3) EYVL L 214, 13.8.1999.

(4) EYVL L 198, 21.7.2001.